登景德寺塔
作者：劉才邵
朝代：宋

paragraphs: 耽耽梵釋宫，憑高剏靈址。
中有窣堵波，排突青冥裏。
梯磴眩回轉，蟠屈龍蛇尾。
飛步出紫氛，眼界浄如洗。
望極天南端，沓若孤烟起。
何當結蜃樓，亭亭聊對峙。
雲生空山頂，飛過朱闌底。
憑欄瞰重城，樓堞雜雲水。
市人何憧憧，閙若穿垤蟻。
壯觀自何年，五季運初圯。
干戈暗淮海，裒斂到骨髓。
誰知黑雲都，金帛浩填委。
聊復推其餘，辦此咄嗟爾。
因知破慳法，驍悍亦風靡。
百年能幾時，兩曜無停晷。
弔古悲陵谷，山荒樹如薺。
雙江雖依舊，去浪何曾止。
從來曠達士，遐想塵外軌。
安得凌風翰，一舉九萬里。